ব্যাপারটা আমার কাছে যতটা অস্বস্তিকর, অস্বাভাবিক ও কষ্টদায়ক অনুভূত হয়েছে, অস্ট্রেলীয়দের কাছে কিন্তু তা ততটা নয়। দেশে তো নয়ই, এমনকি বিদেশেও আমি এর আগে এমন পরিস্থিতিতে পড়িনি। মাঝে মাঝে মনে ভয়েরও উদ্রেক হয়েছিল—মাতলামির বশে না জানি আর কী করে। নিরাপদ স্থানে আমাদের অন্তরিত হবার পর ‘তারা কি তোমাদেরকে মন্দ কিছু বলেছে’—বিমানবালার এই প্রশ্নের উত্তরে আমার মুখ নিঃসৃত ‘ফিয়ার’, ‘টেরর’, ‘টোটালি ইনসিকিওর্ড’ ইত্যাদি পশ্চিমা শব্দের বন্যার কবলে পড়ে তিনি কিছুটা হতাশ হয়ে পড়েছিলেন। ভাইকে যখন ঘটনাটি খুলে বলেছিলাম তখন সে-ও তেমন রিয়েক্ট করেনি। তার কাছ থেকে যা জানলাম তা হলো, মাদকাসক্তি এদেশে একটি বড় সামাজিক সমস্যা। পুলিশও তেমন কিছু বলতে পারে না। এখানকার রাজস্বের একটি বড় অংশ আসে আঙ্গুর চাষ থেকে, যার আশি ভাগই মদ উৎপাদনে ব্যবহৃত হয়। সব মিলিয়ে মাদক নিয়ে তারা সমস্যায় আছে মাত্র। আমিও বুঝতে পারলাম না-জানা থেকেই আমার সব ভয়ের উৎপত্তি, অস্ট্রেলীয়দের কাছে এটা সসহানুভূতি গা-সহা হয়ে আছে। আরও জানা গেল, এখানকার সড়ক দুর্ঘটনাগুলোর সিংহভাগই মাতলামি থেকে সংঘটিত। সব সড়ক দুর্ঘটনাতেই রাস্তা দুদিক থেকে বন্ধ করে দেয় পুলিশ। ভাবখানা এরকম, তোমরা যারা দুর্ঘটনার শিকার হওনি তারা ভাল আছ, কাজেই ঠায় দাঁড়িয়ে থাক, ততক্ষণে আমরা আহতদের সুব্যবস্থা করি।